Konkurencia na trhu sa výrazne
zostrila po príchode firiem, ktoré
dovtedy pôsobili ako poskytovatelia
internetu či telefonovania.
V Malackách zatiaľ stále dominuje
mestská káblová televízia
Progres. V roku 1999 ju mesto
založilo so spoločnosťou Progres
Bratislava. Ako uviedol konateľ
tejto spoločnosti Ján Držka, v
začiatkoch pôsobenia sa sústredili
hlavne na rekonštrukciu
káblového distribučného systému
(KDS), ktorý bol v pomerne
zlom stave, pričom občania mali
v ponuke len sedem programov.
Hlavné vetvy KDS Progres už
pokryl optickými káblami a v
komplexnej bytovej výstavbe sú
nainštalované nové hviezdicové
rozvody, na čo si však spoločnosť
musela vziať úver.
Pokrytie hlavných vetiev
optickými káblami plánujú postupne
rozšíriť, v súčasnosti sú
približne na 18 percentách rozvodu.
Ako nám vysvetlil konateľ
spoločnosti, optické káble je potrebné
zavádzať najmä z toho
dôvodu, že chcú v druhej polovici
roka spustiť poskytovanie novej
služby - internetu. Na zakúpenie
potrebnej techniky si podľa
všetkého nebudú musieť brať
úver.
Zaváži cena a kvalita
Konkurenciu v žiadnom prípade
nepodceňujú. "Tá konkurencia
tu je, čiže my sme stále v strehu
a robíme všetko pre to, aby sme
sa udržali," hovorí Ján Držka.
V súčasnosti majú 3200 prípojok,
odliv zákazníkov napriek
zvýšenej konkurencii vraj zatiaľ
nebadajú. Dosť zaváži výška poplatkov
a kvalita služieb. Ján
Držka spomenul, že spoločnosť a
Mesto ako 60% akcionár sa snaží
udržať poplatky čo najnižšie.
Zisk, ktorý je vytvorený, sa podľa
jeho vyjadrenia investuje do
ďalšieho rozvoja.
Čo sa týka služieb občanom,
mestská káblová televízia ponúka
tri programové balíky. Najlacnejší
je pre dôchodcov. Za
mesačný poplatok 79 Sk majú k
dispozícii šesť programov, medzi
nimi aj mestský informačný
kanál eM TV. Druhý rozšírený
balík ponúka za 189 Sk dvadsať
programov a nový prémiový balík
je rozšírený o ďalších desať
staníc a stojí 80 Sk, čiže 30 programov
je za 269 korún.
Mestský informačný kanál
Ponúka zatiaľ len videotext. Ako
sme sa však dozvedeli od Jána
Držku, otázka živého vysielania
je do budúcnosti otvorená. Na
takéto vysielanie zatiaľ licenciu
nemajú, no problém s jej nadobudnutím
by v prípade potreby
vraj nebol. Vstupná investícia
na zabezpečenie projektu živého
vysielania by predstavovala
sumu okolo troch miliónov korún,
čo si spoločnosť Progres
Malacky v súčasnosti nemôže
dovoliť.
Porovnanie s inými mestami
Pre zaujímavosť sme si zisťovali
aj ceny za príjem signálu káblovej
televízie v iných mestách.
Progres Malacky, s.r.o. z porovnávania
cien za "káblovku", ktorú
ponúkajú bytové družstvá,
nevyšiel úplne najlepšie.
Napríklad v Skalici majú zákazníci
k dispozícii 19 programov
za jednotný poplatok 120
Sk. Lacné služby ponúka isté bytové
družstvo v Košiciach, kde si
majú občania možnosť vybrať, či
chcú základný balík so siedmimi
programami za 56 korún alebo
rozšírený súbor 23 programov za
230 Sk. V tom istom meste iné
bytové družstvo ponúka 10
programov za 79 Sk, rozšírený
súbor 28 kanálov vyjde na 145 Sk.
Možnosť výberu existuje
Po rokoch silného rozvoja zaznamenávajú
káblové televízie
na Slovensku pokles záujmu zákazníkov.
Spôsobuje to prirodzený
stav relatívnej nasýtenosti
trhu, ale aj chýbajúce prostriedky
na výstavbu nových systémov.
Zákazník má dnes okrem káblovej
televízie na výber aj príjem
cez satelit. Problémom však je,
že signál cez jeden satelit možno
prijímať len na jednom televízore
a jeho kvalitu ovplyvňuje počasie.
MAREKBRNA